runetrust/blame-folketinget-dk huggingface dataset:
Inger Støjberg (DD), 2023-01-19:
Det er lige præcis i det her øjeblik, jeg er rigtig glad for, at jeg sagde »nogle af områderne«, for det kan jeg garantere for er noget af det, der også kommer til at lægge os meget på sinde at samarbejde om i den periode, som vi kommer ind i.
Vi kan ganske enkelt ikke være bekendt at lade nogen i stikken på den her måde.
Det kan vi ikke over for den enkelte, men det kan vi heller ikke over for samfundet, for vi har brug for dem.
Vi har simpelt hen brug for, at de også kommer til at tage del i det danske samfund og forhåbentlig også på arbejdsmarkedet, om det så er på fuld tid eller deltid, eller hvad det end måtte være.
Nu er det jo ikke alle unge på kanten, der skal omfattes af psykiatriaftalen, men jeg nævnte rent faktisk psykiatriaftalen, for det er et af de punkter, hvor vi virkelig skylder hinanden at få lagt al politik væk og sætte os sammen igen, ligesom man gjorde inden valget, hvor man bare ikke fik lavet en tilstrækkelig aftale.
Det mener jeg simpelt hen ikke at den var, og jeg tror i øvrigt ikke, der er ret mange, der mener, at det, der blev aftalt før valget, er tilstrækkeligt.
Så lad os sætte os sammen og få de ting lavet, og lad os så lægge politikken væk, om man så må sige.
Lad os lægge det partipolitiske væk, for det her skal løses.
Nu har jeg jo selv været beskæftigelsesminister på et tidspunkt, og lige præcis nogle af de her unge svarer til nogle af de unge, som jeg mødte dengang, og jeg kunne allerede dengang konstatere, at det var et stort problem.
Jeg kan sagtens følge regeringen i de ting, som fru Lea Wermelin har nævnt her, men når det så er sagt, er jeg lidt ærgerlig over, at der er så mange syltekrukker og kommissioner, og at man i det her regeringsgrundlag så ofte siger: Lad os lige udskyde det, lad os lige prøve at nedsætte et udvalg.
Jeg kan i hvert fald sige så meget, at hvad angår alt, hvad der kommer på bordet på det her område, kommer vi til at gå meget konstruktivt ind i det, og jeg kan i øvrigt sige, at der er flere af medlemmerne af Danmarksdemokraterne, som også har arbejdet med den her slags tidligere, både her i Folketinget, men også uden for Folketinget.
Pia Olsen Dyhr (SF), 2023-01-19:
Ja, det vil det være.
Derfor er man jo også nødt til at diskutere det med hinanden.
Jeg vil ikke afvise, at man kan fremrykke nogle forsvarsinvesteringer til 2030.
Der kan jeg så høre, at det er vigtigt, at vi gør det på en anden måde fremadrettet, fair nok.
Så må vi diskutere det med hinanden.
Men jeg synes ikke, at vi skal sætte hinanden revolveren for panden, for det er jo faktisk de fem partier, der har indgået en aftale med hinanden og været meget åbne og ærlige om kompromiserne.
Så kan man ikke skrotte kompromiserne bagefter, for så står nogle af os med ansvaret, men uden at være med til at løse de fremtidige problemer.
Alex Vanopslagh (LA), 2023-01-19:
Så det vil egentlig være mod ånden i det nationale kompromis – det seneste af slagsen – hvis man siger: Nu vil vi fremrykke nogle ting, og finansieringen er der bare tre af partierne, der bestemmer.
Morten Dahlin (V), 2023-01-19:
Tak til fru Inger Støjberg for talen.
Jeg glæder mig til samarbejdet med Danmarksdemokraterne.
Fru Inger Støjberg sagde i sin tale, at Danmarksdemokraterne mener det samme nu, som man gjorde, da man sidst var med i åbningsdebatten.
Da man sidst var med i åbningsdebatten, havde man indgået en aftale om vinterhjælp, og i den aftale noterer Venstre, Konservative og Danmarksdemokraterne sig, at der er et merprovenu.
De tre partier var enige om, at dette varige merprovenu skulle tilbageføres til erhvervslivet gennem skattelettelser, og derfor undrer det mig lidt, at jeg kunne læse en pressemeddelelse i morges, hvor Danmarksdemokraterne sammen med SF og Enhedslisten foreslår, at det her varige merprovenu ikke skal tilbage til erhvervslivet gennem skattelettelser, men nu skal bruges på noget helt andet.
Hvordan hænger det sammen med, at fru Inger Støjberg netop har stået og sagt, at Danmarksdemokraterne mener præcis det samme som før, når man vel her er med til at begå et eklatant løftebrud?
Pia Olsen Dyhr (SF), 2023-01-19:
Jeg tror, jeg igen og igen har bevist, at SF ikke er bange for at træffe besværlige beslutninger, ej heller beslutninger, der betyder, at der er nogen, der må undvære noget.
Vi har vist det på det grønne område.
Jeg vil også bare advare mod det at tænke, at det, at vi laver CO 2 -reduktioner, nødvendigvis sådan gør ondt på os alle sammen.
I sidste ende har det, hvis vi ikke gør noget, et ret stort katastrofalt virke på vores børn og børnebørn.
Så det er jo derfor, vi er nødt til at handle.
Jeg er helt enig i, at vi har ønsket 70-procentsmålet, og nu ser det jo ud, som om det går bedre med 70-procentsmålet.
Jeg glæder mig til at se Energistyrelsens fremskrivning, og så bliver det jo vigtigt, at vi hele tiden bygger ovenpå.
Jeg synes, det er interessant, at regeringen har lagt op til, at en klimaneutralitet skal ske tidligere, nemlig allerede i 2045.
Vi mener, at det skal ske i 2040, så det er jo ikke, fordi vi ikke er ambitiøse i SF.
Vi er også klar til at udmønte det – det har vi vist igen og igen.
Men lad os nu se, om vi kan få indkaldt til nogle forhandlinger, for det her er jo forligsbelagt stof.
Så det er jo heller ikke noget, man kan gøre uden om Folketinget.
Karin Liltorp (M), 2023-01-19:
Tak for det.
Jeg er glad for, at SF er villig til at være med til at tage sådan nogle beslutninger, der kan risikere at gøre ondt.
Men nu tænkte jeg mere på det sådan helt konkret, for vi er i Moderaterne helt sikkert også klar til at tage hårde beslutninger, for det bliver vi nødt til, hvis vi skal leve op til målet.
Men det var sådan mere konkret, altså hvad det er for nogle veje, I tænker er de mest realistiske at gå ad for ligesom at komme i mål med det her.
Pia Olsen Dyhr (SF), 2023-01-19:
Jeg tror, vi er ude over, at der er lavthængende frugter på klimaområdet.
Der er noget, vi kan gøre, som er nemt, men som stadig væk er besværligt.
Et af de elementer, jeg mener vi burde tage i brug i morgen, var at tage langt mere lavbundsjord ud af produktion i landbruget.
For vi ved, at det er noget af det, der gør, at vi kan binde mest CO 2 i jorden.
Det er et oplagt instrument, og vi har sat masser af penge af til det.
Det er blot ikke sket, og det er jo både, fordi der er masser af administrative problemer med det som noget kobling i forhold til dyrehold, men der er også nogle udfordringer i forhold til faktisk at få landmændene med på det.
Det kunne være et incitament til at skubbe landbruget i den rigtige retning, som jeg ville se positivt på, hvis Moderaterne var enige i det.
Peter Skaarup (DD), 2023-01-19:
Tak til fru Pia Olsen Dyhr for en meget fin tale.
Nu er fru Pia Olsen Dyhr jo en politiker, der har været med i nogle år efterhånden, og hendes parti har også været støtteparti for den tidligere regering under statsminister Mette Frederiksen.
Jeg ved ikke – og det er det, jeg spørger om – om fru Pia Olsen Dyhr havde det på samme måde, som vi havde det i Danmarksdemokraterne i fredags, da der pludselig kom det her ultimatum, at hvis vi ikke finder penge ved at afskaffe store bededag, kan nogle partier ikke være med i forsvarsforliget, herunder jo SF.
Vi var i hvert fald dybt overraskede over den melding.
Jeg kunne godt tænke mig at spørge fru Pia Olsen Dyhr, om fru Pia Olsen Dyhr under den tidligere regering på nogen måde har hørt om noget, der ligner sådan en situation med en pistol for panden, som det var.
Pia Olsen Dyhr (SF), 2023-01-19:
Jeg oplevede faktisk et fantastisk godt samarbejde, selv om det var en etpartiregering, og jeg noterede mig jo flere gange, at der var mange, der var meget kritiske over for dens ageren, men jeg synes faktisk, vi havde et godt samarbejde.
Vi blev inkluderet, vi blev advaret på forhånd om ting og sager.
Jeg ved, at hr. Peter Skaarup ligesom mig har en lang historie på Christiansborg, og derfor minder det måske lidt om Dansk Folkepartis dage i 00'erne, hvor man jo netop også var tæt involveret i beslutningsforløb, selv om man ikke sad i regering.
Det var det, jeg oplevede i de 3½ år.
Jeg oplevede en meget åben regering i forhold til de beslutninger, der skulle tages.
Nu håber jeg, vi kan få orden på det – og så skal jeg nok skrue lidt ned for min vrede, for jeg håber sådan set, at vi kan få orden på det.
Det vil være smukt for vores folkestyre ikke mindst.
Peter Skaarup (DD), 2023-01-19:
Jeg er egentlig glad for, at fru Pia Olsen Dyhr tager det sådan, for det er også min egen oplevelse.
Og man må sige, at hvis man nu ser på det forhold, som vi i Danmarksdemokraterne har til statsministeren vedrørende minksagen og de ting, der foregik under den tidligere regering, så mente vi, den var meget magtfuldkommen – altså i høj grad.
Det er jeg ikke sikker på at fru Pia Olsen Dyhr er enig i.
Men jeg kunne så godt tænke mig at spørge, om man i virkeligheden så fra SF's side ser den statsminister og den regering, der er der nu, som mere magtfuldkommen end den tidligere.
Pia Olsen Dyhr (SF), 2023-01-19:
Det ord, magtfuldkommen, har jeg aldrig puttet på en person – aldrig.
Jeg har talt om, at handlinger kan være magtfuldkomne, og hvis man laver handlinger, hvor man ikke lytter til andre, men hvor man vender sig væk fra andre og ikke vil forhandle, oplever jeg faktisk, at den handling er magtfuldkommen.
Jeg har ikke på noget tidspunkt under den socialdemokratiske etpartiregering oplevet, at det er sket.
I hele forløbet omkring corona oplevede jeg faktisk, at der blev inviteret til brede forhandlinger og brede samtaler, og der blev fundet brede løsninger på det meste.
Skete der fejl?
Ja, det gjorde der.
Alex Vanopslagh (LA), 2023-01-19:
Tak for det.
Jeg havde nær sagt, at nu er jeg stadig lidt ny i politik – men det er jeg måske ikke helt – men jeg var i hvert fald ikke med i det nationale kompromis.
Og jeg har været sådan lidt forvirret på det seneste, for det er jo ikke på papiret, som jeg forstår det, et forlig.
Men er det bare en helt almindelig aftale, hvor man så bare kan sige: Nu finder vi en anden finansiering, og så skidt pyt med de aftalepartier, der var?
Altså, hvad var det for en type aftale, der blev indgået med det nationale kompromis?
Og er det noget, der kan sammenlignes lidt med et forlig?
Jeg var jo ikke i lokalet, så det er jeg lidt nysgerrig på.
Pia Olsen Dyhr (SF), 2023-01-19:
Nu tror jeg ikke, jeg vil kalde hr. Alex Vanopslagh ny i politik, for med de 65 nye medlemmer i Folketinget synes jeg, der jo er mange andre, der er lidt mere nye.
Men vi er jo på lige fod, synes jeg.
Men i forhold til det nationale kompromis vil jeg sige, at jeg jo har deltaget i dansk politik siden slutningen af 1980'erne, og netop det nationale kompromis i 1992 var noget af det, som SF havde med sig i sin bagage i rigtig mange år.
Og det betød jo også efterfølgende, at Enhedslisten kom i Folketinget i 1994, bl.a. fordi SF anbefalede et ja til folkeafstemningen i 1993 på baggrund af det nationale kompromis.
Vi tog det ganske alvorligt, og der blev indskrevet fire forbehold, som aldrig er kommet til folkeafstemning, medmindre man decideret er blevet enige om det, og det er det, der ligger i præmissen.
Man kunne jo i princippet bare afskaffe dem.
Det kunne man jo vælge at gøre.
Der står ikke sådan noget lovgivningsmæssigt om, at man kan gøre det på en anden måde, fordi man har et nationalt kompromis.
På den måde er det mere helligt, end andre aftaler er på Christiansborg.
Niels Flemming Hansen (KF), 2023-01-19:
Tak for det.
Jeg skal forsøge, næste gang jeg er dernede, at købe par sokker med nogle stjerner på med hjem til ordføreren.
Der er et andet emne, som jeg har tænkt meget på i den her lidt usikre tid, i forhold til samarbejdet med EU.
Danmarksdemokraterne var jo ikke med i valgkampen i forhold til ophævelse af forsvarsforbeholdet.
Kan ordføreren forklare Danmarksdemokraternes holdning til netop afskaffelsen af forsvarsforbeholdet?
Inger Støjberg (DD), 2023-01-19:
Når vi ikke anbefalede, at man skulle afskaffe forbeholdet omkring forsvaret, handlede det mest om, at det jo er endnu et slag for, at EU kommer til at overtage mere.
Hvis man skal være helt ærlig, har det måske heller ikke gjort den helt store forskel, og det var egentlig også lidt en af vores pointer i valgkampen: Hvad kommer det egentlig til at gøre af forskel?
Og endelig er krisen i Ukraine jo ikke et argument for at ophæve forsvarsforbeholdet.
Jette Gottlieb (EL), 2023-01-19:
Nu lagde ordføreren jo i sin tale meget vægt på, hvad Danmarksdemokraterne kan samarbejde med regeringen om, men jeg er lidt nysgerrig på spørgsmålet om, hvad Danmarksdemokraterne kan samarbejde om til anden side.
Og det første, jeg vil spørge om, er, hvordan Danmarksdemokraternes forhold er til at sikre en udbygning i landdistrikterne i forhold til byerne, bl.a. igennem en stærkt forøget kollektiv transport-mulighed på det område.
Inger Støjberg (DD), 2023-01-19:
Altså, for det første vil jeg sige, at jeg aldrig har haft så nært et samarbejde med Enhedslisten som her igennem de sidste uger, og det har været en særlig oplevelse, men det har også været en særlig god oplevelse, vil jeg sige.
Men det er underligt at have fru Mai Villadsen på hurtigkald på telefonen, det vil jeg sige; det er mærkeligt.
Omkring landdistrikterne vil jeg sige, at det er en hjertesag for os, og det ved fru Jette Gottlieb også at det er.
Men hvis det kommer til kollektiv trafik, tror jeg måske nok, at vore veje skilles lidt, om man så må sige, ganske enkelt fordi der jo ikke er basis for kollektiv trafik i sådan oprindelig forstand.
Men der er bare også uhyre mange mennesker i landdistrikterne, der har brug for at have en bil.
Folk kommer med forskellige baggrunde i Danmarksdemokraterne – selvfølgelig gør de det.
Jeg aner ikke, hvad alle mennesker har tænkt førhen, men jeg ved, hvad alle i Danmarksdemokraterne tænker nu, og den linje, som jeg ligesom har givet udtryk for, er jo Danmarksdemokraternes linje.
Det er jo noget af det, vi både har talt om og diskuteret og nedfældet, og jeg ved ikke hvad, og det er, at vi er kritiske over for EU, fordi vi synes, at EU har bredt sig for meget.
Det er simpelt hen blevet et monster, der blander sig i for mange ting, men når det er sagt, ønsker vi bestemt ikke, at vi skal melde os ud af EU, for vi mener rent faktisk, at et samarbejde omkring handel er noget af det, der styrker os alle sammen og sådan set bare har gjort Europa både rigere og friere.
Og så er vi jo store tilhængere af hele grundtanken omkring oprettelsen af EF, og hvis jeg må være lidt en drømmer i dag, er det i virkeligheden EF-samarbejdet, jeg drømmer mig tilbage til.
Men f.eks. sådan noget som flextrafik, som jeg nævnte lige før, er jo bestemt en god mulighed.
Men det handler jo også om at få f.eks. sådan noget som uddannelsesinstitutioner flyttet ud fra nogle af de store byer.
Det er jo derfor, jeg er rigtig ked af, at regeringen som noget af det første har fjernet nogle af de her velfærdsuddannelser, altså pædagoguddannelser og sådan nogle ting, som det jo ellers gav rigtig god mening at have ude i de lidt mindre byer, og man kan jo altså godt bygge et rigtig godt uddannelsesmiljø op også dér.
Hjørring er faktisk et rigtig godt eksempel på det, hvor bioanalytikeruddannelsen har tiltrukket flere studerende end tidligere.
Så jeg tror også, det er den retning, man skal tænke i.
Men f.eks. flextrafik: Ja!
Christian Friis Bach (RV), 2023-01-19:
Mit spørgsmål vedrører arbejdsudbuddet.
Jeg hørte fru Inger Støjberg sige, at hun er borgerlig helt ind til benet, og borgerlig politik er jo at stå vagt om velfærden og væksten, ikke mindst, også i Danmark.
Og det kræver jo et øget arbejdsudbud i størrelsesordenen måske 40.000-50.000 i 2030.
Så mit spørgsmål til fru Inger Støjberg er: Hvilke initiativer mener Danmarksdemokraterne vi skal tage for at øge arbejdsudbuddet i den størrelsesorden?
Inger Støjberg (DD), 2023-01-19:
Jeg tror, at noget af det, man skal kigge på, f.eks. er at gøre betingelserne for udenlandsk arbejdskraft bedre for dem, der skal rekruttere.
Det kan være at gøre det mere smidigt – jeg har jo selv arbejdet med det som udlændingeminister – og det kan også være at sænke beløbsgrænsen.
Det var to ting vedrørende udenlandsk arbejdskraft.
Men vi vil også meget gerne kigge på en su-reform, som også er noget af det, der kan være med til at sikre mere arbejdskraft.
Christian Friis Bach (RV), 2023-01-19:
Tak for det, og der kom fru Inger Støjberg mig lidt i forkøbet, for det var mit opfølgende spørgsmål, nemlig: Hvor mange mennesker mener fru Inger Støjberg vi kunne bibringe det danske arbejdsmarked ved at sænke beløbsgrænsen og også forlænge den?
Og skal beløbsgrænsen sænkes yderligere, ud over det, der allerede ligger i den 3-årige ordning?
Jette Gottlieb (EL), 2023-01-19:
Nu spørger jeg, bl.a. fordi det jo ikke er alle, der har mulighed for at køre i en bil, altså skoleelever, der skal til deres skole, og folk, der ikke har mulighed for at komme på arbejde på anden vis.
Så mit spørgsmål gik altså på alternative kollektiv trafik-muligheder, som kunne give mulighed for vækst og fungeren i et lokalområde, og det var egentlig den form, jeg bad om at høre om Danmarksdemokraterne har nogle gode ideer til hvordan man kunne etablere, så man kunne sikre, at der var både leve- og arbejdsmuligheder i landdistrikterne.
Niels Flemming Hansen (KF), 2023-01-19:
Tak for det, og hvor er det da en fornøjelse at se den altid oplagte fru Inger Støjberg på talerstolen.
Uden at kende til fru Inger Støjbergs yderligere morgenrutiner glæder jeg mig over, at også fru Inger Støjberg ligesom jeg selv er en lille smule morgensensibel, i forhold til hvem der sidder for bordenden hos regeringen.
Lige nu ser vi jo kronen i Sverige, vores nabo i EU, styrtdykke, og det har den gjort over det sidste lange stykke tid.
Danmarksdemokraterne består jo af en del tidligere medlemmer af Dansk Folkeparti, hvoraf nogle har haft et mildest talt lidt anstrengt forhold til EU.
Jeg kan forstå, at Danmarksdemokraterne er lidt mere positivt stemt over for EU.
I relation til den kurs, vi ser i Sverige, kan ordføreren så forklare Danmarksdemokraternes holdning til det udvidede valutasamarbejde i EU?
Morten Dahlin (V), 2023-01-19:
Man lægger jo så op til at gøre det modsatte, altså til at fjerne nogle erhvervsstøtteordninger, som bl.a. indeholder nogle lempelige skatte- og afgiftsvilkår.
I stedet for at gøre det, som regeringen har lagt op til, nemlig at føre det tilbage til erhvervslivet, så vil man bare fjerne det fra erhvervslivet.
Det giver jo ikke bedre vilkår.
Men tilbage til spørgsmålet, der ikke blev svaret på: Danmarksdemokraterne forpligtede sig i den her vinterhjælppakke til, at det overskydende provenu skulle føres tilbage til erhvervslivet gennem skattelettelser.
Nu er man så gået sammen med Enhedslisten og SF om at sige, at de skattelettelser, som Danmarksdemokraterne gik til valg på skulle gå til erhvervslivet, alligevel ikke skal gå til erhvervslivet.
Inger Støjberg (DD), 2023-01-19:
Jamen prøv at høre her.
Vi ønsker at prioritere forsvaret nu, og vi er blevet bedt om at fremlægge en alternativ finansiering, og det har vi gjort krone til krone.
Så er det rigtigt, at der er den her overfinansiering, men jeg vil sige til hr. Morten Dahlin, at jeg faktisk synes, det er bedre nu at sikre nogle bedre rammevilkår for erhvervslivet end at give direkte erhvervsstøtte, hvad der er jo også er lagt op til.
Henrik Frandsen (M), 2023-01-19:
Jeg vil også gerne starte med at sige tak til fru Inger Støjberg for en rigtig fin ordførertale, og jeg kunne forstå på talen, at fru Inger Støjberg er meget optaget af, om regeringen havde tabt hovedet, da man lavede regeringsgrundlaget og bl.a. kom med forslaget omkring afskaffelsen af store bededag.
Jeg mener tværtimod, at man har brugt hovedet, at man har tænkt sig rigtig godt om, og at man i hvert fald i den grad har vist ansvar.
Og jeg vil egentlig gerne spørge fru Inger Støjberg, om ikke fru Inger Støjberg vil anerkende, at en fjernelse af store bededag rammer alle lige hårdt.
Det rammer høj og lav lige hårdt.
Det rammer også lige hårdt, om man bor på landet eller man bor i byen eller man måske ligefrem frekventerer de fine saloner i København.
Vi taler om 7 timer.
Inger Støjberg (DD), 2023-01-19:
Til det med, om det rammer lige hårdt, vil jeg sige, at det kan vi sådan set ikke sige endnu.
Der er jo nogle, der ikke bliver kompenseret, og der er f.eks. erhvervsfolk, som det her vil ramme rigtig hårdt i forhold til omsætningen i små butikker og på restauranter.
Der er markeder, der ikke kan blive afholdt, og dermed er der foreninger, der ikke får det overskud, som markeder, der bliver afholdt på store bededag, ellers ville give, og det vil da f.eks. ramme rigtig mange børn og unge.
Så det er jeg sådan set ikke enig i.
Og så vil jeg bare lige sige, at jeg altså ikke har sagt noget med, at regeringen har tabt hovedet.
Det kan da godt være, at jeg har tænkt det, men jeg har ikke sagt det.
Det skal man jo altid passe lidt på med, altså når man så selv ligesom kommer til at sige: Nej, vi har ikke tabt hovedet.
Jeg har aldrig sagt, at man har tabt hovedet, men altså, det kan da godt være, at jeg har tænkt det.
Henrik Frandsen (M), 2023-01-19:
Jeg vil også godt spørge: Vil fru Inger Støjberg ikke anerkende, at alle de initiativer ud over et forsvarsforlig, der skal finansieres, kræver varig finansiering, som en afskaffelse af store bededag jo ville være?
Inger Støjberg (DD), 2023-01-19:
Jo, det kræver jo varig finansiering.
Men derfor behøver jeg jo ikke være enig i den måde, som regeringen vil finansiere det på, og jeg er faktisk ikke enig i, at det er en god idé at afskaffe store bededag.
Jeg synes også, at Danmark er mere end kroner og øre.
Danmark er altså også kultur, det er værdier, det er en kristen kultur, det er traditioner, og det er jo alt det, der også indebærer, at vi har en store bededag.
Så vi er imod, at man afskaffer store bededag, og det er derfor, vi har lagt en alternativ finansiering frem i dag.
Sigurd Agersnap (SF), 2023-01-19:
Tak for det, og tak til fru Inger Støjberg for talen.
Det er jo en tale, der viser et tydeligt borgerligt engagement, men også et vist socialt engagement – et engagement i socialt udsatte, ældre og nogle af dem, som er ramt hårdest af de stigende priser.
Det vil jeg gerne stille et spørgsmål om.
Tal fra Danmarks Almene Boliger viser, at der har været markant flere rykkere og opsigelser her i 2022 end de tidligere år, og det viser jo, at konsekvenserne af inflationen begynder at kunne mærkes derude, og derfor vil jeg høre fru Inger Støjberg, om Danmarksdemokraterne vil være med til at presse på for, at der snart kommer forhandlinger om inflationshjælp til de mest pressede danskere.
Inger Støjberg (DD), 2023-01-19:
Ja, det vil vi gerne være med til.
Jeg lytter mig næsten også frem til, at ordføreren ligesom jeg undrer sig lidt over, at der ikke er kommet noget, for det var noget af det, regeringen slog sig op på allerede ved præsentationen, altså at det snart ville komme.
Det ville også snart komme i tirsdags, og det vil snart komme hele tiden, så nu må det da meget snart komme.
Så nu må det da være snart.
Sigurd Agersnap (SF), 2023-01-19:
Men sådan en inflationshjælp skal selvfølgelig også finansieres, for at vi ikke puster mere til inflationen, og en række mellemhandlere inden for energibranchen har tjent meget store profitter siden energikrisen og krigen i Ukraine.
Derfor vil jeg høre, om Danmarksdemokraterne vil være med til at sikre, at det prisloft, EU har givet mulighed for at indføre, også kommer til at gælde mellemhandlere, så der er flere penge til at sikre en inflationshjælp for de fattigste danskere.